Natten til mandag vandt Stine Rex fra Aalborg endnu et ultraløb. Og hun vandt ikke bare løbet. Stine Rex satte både danmarksrekord og blev den kvinde i verden med de hurtigste omgangstider. - Det blev til last WOMAN standing Efter løbet skrev Stine Rex på Facebook, at hun var stolt over at have vundet løbet og over at have slået danmarksrekorden. Samtidig takkede hun familien for støtte: Det blev til last WOMAN standing. Jeg har aldrig løbet med så mange dygtige løber i et løb. Jeg er så stolt over at have vundet. Slået den tidligere Danmarks rekord med 11 timer Blev den kvinde i verden med de hurtigste omgangstider i backyard ultra world Championship. Det må være godkendt. Tak min elskede skat for hjælpen. Tak farmor for at give børnene den bedste miniferie. Tak Søren for kæmpe hjælp, undskyld prutterne og underbukserne. Kæft vi havde det sjovt. Stine Rex dagen derpå: - Jeg har ingen ømme ben Mandag eftermiddag fortæller Stine Rex, at hun, trods de mange kilometer, har det fint. - Jeg er faktisk lidt chokeret, for jeg har ingen ømme ben eller vabler. Så jeg har det overraskende godt, siger Stine Rex. Løbet var nemlig anderledes end den type løb, Stine Rex er vant til. - Det var anderledes, fordi jeg løb hver time i et kupperet terræn og skulle så holde mig i ro et kvarter. Det var megadygtige løbere alle sammen, så jeg føler mig også heldig over at have fået chancen for at deltage i løbet. Udover at vinde den danske udgave af løbet, blev hun også den kvinde på verdensplan med de hurtigste omgangstider. - Jamen, det er jo fedt at kunne kalde sig last woman standing i stedet for man . Og så er det jo sejt med et løb, hvor man kan konkurrere på lige fod med mænd og kvinder. Heppehold til 254 kilometer Det var udholdenhedsløbet Big Dog’s Backyard Ultra Satellite Race Denmark, der fandt sted i Silkeborg, som Stine Rex vandt. Deltagerne skulle løbe en 6-7 kilometer lang rundstrækning i Silkeborg, indtil kun én var tilbage – og i Danmark blev det Stine Rex. Tilsvarende blev der løbet mange andre steder i verden. På sin vej mod sejren løb Stine Rex 38 omgange og i alt 254 kilometer. Med sig havde hun et helt heppehold. - Det var så hyggeligt. Jeg havde et helt heppehold med i en autocamper: Min mand, børn og svigermor. Og det så hyggeligt, at ét af mine børn sagde "mor, du må ikke gå ud af løbet", siger Stine Rex, der fortæller, at de næste dage står på afslapning og fejring. Selvom 254 kilometer på 38 timer er rekord, er Stine Rex dagen derpå nysgerrig efter, om hun kunne have løbet endnu længere. - Jeg stoppede efter 38 timer, fordi jeg jo var den sidste tilbage i Danmark. Men da jeg stoppede, havde jeg følelsen af at jeg kunne have fortsat. Jeg havde ikke ømme ben, så jeg gad godt vide, hvor langt jeg egentlig kunne have løbet, afslutter Stine Rex.

Opsummering:
Superløberen og aalborgenseren Stine Rex satte natten til mandag ny, dansk rekord. Udover at vinde endnu et udholdenhedsløb blev Stine Rex også den kvinde i verden, der satte de hurtigste omgangstider.